Anni Svanholt (SF), 2001-05-29:
Men derudover vil jeg gerne sige, at det, der nu er lagt op til her, er væsentligt i forhold til fremtiden for naturgassen, og der er jo utrolig store samfundsmæssige interesser knyttet til det.
Vi er meget tilfredse med, at det nu én gang for alle er lagt fast, at infrastrukturen, dvs. gasrørene og lagrene, forbliver i offentligt eje.
Det var jo sådan set tidligere ikke helt fastlagt, men det er det nu, og det er der bred opbakning til.
Derudover vil jeg også gerne tilkendegive, at vi naturligvis mener, at DONG's aktiviteter også er i offentligt eje, og vi er meget tilfredse med, at DONG nu får muligheder for at gå ind og arbejde med andre områder, bl.a. vedvarende energi.
Det kan være at samarbejde med andre om at gå ind i havmølleprojekter eller at gå ind og videreføre arbejdet med geotermi f.eks. under København.
Der er jo klart nogle store perspektiver for udnyttelse af vedvarende energi.
Det er dér, det sker.
Det er dér, de store investeringer vil komme i fremtiden.
Derfor er det jo også meget vigtigt, at det offentlige selskab DONG får muligheder for at være med der.
Så vil jeg gerne understrege, at det forslag her ikke lægger op til nogen yderligere markedsåbning.
Man kunne være lidt i tvivl, da man hørte ordføreren fra De Konservative, som mener, at det er tilfældet.
Men det er ikke tilfældet.
Vi har en aftale, som løber indtil udgangen af 2003.
Og det fremgår også af ministerens betænkningsbidrag, som jeg gerne vil understrege her, at der så naturligvis bliver en drøftelse mellem aftaleparterne inden udgangen af 2003, og så er parterne frit stillet. Og så er det jo helt afgørende, hvordan situationen til den tid er.
Det er jo et spørgsmål om, hvordan markedssituationen er og i øvrigt, hvad der sker med et kommende direktiv.
om at fremme et direktiv med større markedsåbning, så er det jo slet ikke sikkert, at det i virkelighedens verden bliver gennemført, og med hvilken hastighed, det bliver gennemført, kan vi ikke vide noget om overhovedet.
Jeg vil da gerne her på SF's vegne appellere til, at regeringen ikke går foran og skubber på, men sørger for at varetage de overordnede samfundsmæssige interesser, som vi mener, der er knyttet til DONG's aktiviteter, og derudover selvfølgelig også varetager miljøets interesser optimalt.
Der er jo liberalister her i salen, som også tror på, at bare man får åbnet markedet, så er man næsten også hundrede procent sikker på, at man så får en lavere gaspris.
Det kan man under ingen omstændigheder overhovedet være sikker på, for det er en meget broget verden, den gasverden og det såkaldte marked i Europa og det internationale marked.
Jeg mener, at vi skal opføre os rigtig fornuftigt og varetage de samfundsmæssige interesser, når vi vurderer, hvorvidt vi skal gå ind i en markedsåbning.
Og det er med den baggrund, vi vil gå ind i det til sin tid fra SF's side.
Men endnu en gang vil jeg gerne fastslå, at med det, der ligger her, og med den aftale, der er indgået, er der altså ikke lagt op til nogen yderligere markedsåbning.
Desuden er jeg naturligvis på baggrund af den aftale, der er indgået, også meget tilfreds med, at det handler om at satse på energibesparelser i fremtiden, men det er jo lige en anden sag.